和穎叔千歲棗
作者：郭祥正
朝代：宋

paragraphs: 彼美祗園棗，珍同玉井船。
後期千載熟，今日萬珠圓。
地潤仍依佛，欄深自羃烟。
結花雖最晚，藏核莫如堅。
鴨脚看何小，雞頭美未全。
種來誰共老，服久必成仙。
大食移根遠，番禺記蒂連。
舊名稽藥録，新賞著詩編。
甜出諸餳上，香居百果前。
黑腰虚羨爾，紅皺豈爲然。
柔脆憐金鳳，飄零難木綿。
諷包丹荔賦，精奪寶刀篇。
靜夜風回海，清秋月蘸天。
綵山要客集，翠顆繞枝駢。
邂逅爲公壽，婆娑與世延。
暮鐘催酒散，嘶馬引旗旋。
今作中州瑞，原從異國傳。
何當廣栽植，欲以慰饑年。